मैं पूरी तरह ठीक हूं : कलमाडी  
तिहाड़ जेल में बंद राष्ट्रमंडल खेल आयोजन समिति के पूर्व अध्यक्ष सुरेश कलमाडी ने खुद को 'पूरी तरह से ठीक' करार दिया है।
भ्रष्टाचार के आरोप में तिहाड़ जेल में बंद राष्ट्रमंडल खेल आयोजन समिति के पूर्व अध्यक्ष सुरेश कलमाडी ने खुद को 'पूरी तरह से ठीक' करार दिया है।  गुरुवार को अखिल भारतीय आयुर्विज्ञान संस्थान (एम्स) में ब्रेन स्कैन कराने पहुंचे कलमाडी ने खुद के डिमेंशिया (जड़बुद्धिता) से पीड़ित होने की खबरों को खारिज कर दिया।  कलमाडी ने एक समाचार चैनल से कहा, "मैं पूरी तरह ठीक हूं। आप मेरे बारे में जो कुछ भी पढ़ रहे हैं, वह गलत है। मैं यहां नियमित परीक्षण के लिए आया हूं। मैं जांच एजेंसियों के सभी प्रश्नों के उत्तर सही समय पर दे रहा हूं।" पुणे से कांग्रेस के सांसद 67 वर्षीय कलमाडी ने थकान, चिंता और तनाव की शिकायत की थी। इसके बाद उन्हें 19 जुलाई को लोक नायक जयप्रकाश नारायण अस्पताल ले जाया गया था, जहां उनका एमआरआई (मैग्नेटिक रिसोनेंस इमेजिंग) स्कैन किया गया था।